L 229/56
BG
Официален вестник на Европейския съюз
18.9.2023 г.
(5)
Инициативата цели да засили конкурентоспособността и устойчивостта на технологичната и промишлената база в сектора на полупроводниците, като същевременно укрепи иновационния капацитет на екосистемата в областта на полупроводниците в целия Съюз, намали зависимостта от ограничен брой дружества и географски региони на трети държави и укрепи капацитета ѝ за проектиране и производство, корпусиране, повторно използване и рециклиране на усъвършенствани полупроводници.
Инициативата следва да подкрепя тези цели, като отстранява несъответствията между способностите на Съюза за авангардни научни изследвания и иновации и устойчивото им прилагане в промишлеността.
Инициативата следва да насърчава изграждането на капацитет, позволяващ интегрирано проектиране, производство и интегриране на системи в полупроводникови технологии от следващо поколение, да засили сътрудничеството между ключовите участници в целия Съюз, укрепването на веригите на Съюза за доставки и създаване на стойност в сектора на полупроводниците, обслужването на ключови промишлени сектори и създаването на нови пазари.
(6)
Оперативните цели на Инициативата, посочени в член 4, параграф 2, букви а – г) от Регламент (ЕС) 2023/1781 на Европейския парламент и на Съвета („оперативни цели 1 – 4“), следва да се изпълняват чрез действия, които следва да се основават на солидната база от знания, придобита от съвместното предприятие ECSEL, установено с Регламент (ЕС) No 561/2014 на Съвета (7), което се замества с съвместното предприятие „Ключови цифрови технологии“.
Съвместното предприятие „Ключови цифрови технологии“ следва да бъде преименувано на съвместно предприятие „Интегрални схеми“ и следва да бъде натоварено със задачата да предоставя финансова подкрепа чрез всеки инструмент или процедура, предвидени в рамковата програма „Хоризонт Европа“ или програмата „Цифрова Европа“, за действията, финансирани по линия на Инициативата.
През целия период на съществуване на съвместното предприятие „Интегрални схеми“ средства в размер до 2,875 милиарда евро следва да бъдат предвидени за Инициативата.
От тези средства 1,450 милиарда евро следва да бъдат за дейности за изграждане на капацитет за оперативните цели 1 – 4 и 1,425 милиарда евро за научноизследователски и иновационни дейности, свързани с оперативните цели 1 – 4.
Освен това, 1,3 милиарда евро следва да бъдат предвидени за дейности в областта на научните изследвания и иновациите, които не са обхванати от Инициативата.
(7)
Дейностите, финансирани от съвместното предприятие „Интегрални схеми“, следва да бъдат включени в една работна програма, която следва да бъде приета от управителния съвет на съвместното предприятие „Интегрални схеми“, създадено в съответствие с член 14, параграф 1 от Регламент (ЕС) 2021/2085 („ управителен съвет“).
Работната програма следва да включва две специфични части.
Първата специфична част следва да включва подраздел за дейности за изграждане на капацитет за оперативните цели 1 – 4 и подраздел за научноизследователски и иновационни дейности, свързани с оперативните цели 1 – 4.
Втората специфична част следва да бъде посветена на дейности в областта на научните изследвания и иновациите, които не са обхванати от Инициативата.
(8)
Всички научноизследователски и иновационни дейности, включително свързаните с Инициативата, следва да бъдат финансирани по линия на „Хоризонт Европа“ с цел изпълнение на стратегическата програма за научни изследвания и иновации по смисъла на определението в член 2, точка 12 от Регламент (ЕС) 2021/2085.
Подразделът, посветен на дейностите за изграждане на капацитет, следва да бъде финансиран по линия на програмата „Цифрова Европа“.
(9)
Работната програма следва да включва условията за достъп до публично финансирана инфраструктура, като например пилотни съоръжения и съоръжения за изпитване, както и до центровете за експертни познания, следва да гарантира отвореност за широк кръг ползватели и да предоставя достъп на прозрачен и недискриминационен принцип и при пазарни условия, или на цени, отразяващи разходите плюс разумна печалба, на големите предприятия, като включва преференциален достъп или намалени цени за малките и средни мероприятия (МСП) и академичните учреждения.
(10)
Преди да бъде изготвена работната програма, съветът на публичните органи, като взема предвид становището на частноправните членове с цел да се гарантира значението за промишлеността на дейностите, определени в работната програма, и по целесъобразност становището на Европейския съвет по полупроводниците и приноса на други заинтересовани страни, следва да изготви проект на специфичните части и съответните подраздели, включително свързаните прогнози за разходите.
За тази цел съветът на публичните органи следва да включва само Комисията и държави членки.
Впоследствие, въз основа на този проект и на стратегическата програма за научни изследвания и иновации, изпълнителният директор на съвместното предприятие „Интегрални схеми“ следва да изготви работната програма както за специфичните части, така и за съответните подраздели, и свързаните прогнози за разходите.
(7) Регламент (ЕС) № 561/2014 на Съвета от 6 май 2014 г. за създаване на съвместното предприятие ECSEL (ОВ L 169, 7.6.2014 г., стр. 152).